CELEX: 32012R0979
Language: ro
Date: 2012-10-25
Title: Regulamentul (EU, Euratom) nr. 979/2012 al Parlamentului European și al Consiliului din 25 octombrie 2012 privind judecătorii ad-interim ai Tribunalului Funcției Publice a Uniunii Europene

31.10.2012   
            
            
               RO
            
            
               Jurnalul Oficial al Uniunii Europene
            
            
               L 303/83
            
         REGULAMENTUL (EU, EURATOM) NR. 979/2012 AL PARLAMENTULUI EUROPEAN ȘI AL CONSILIULUI
   din 25 octombrie 2012
   privind judecătorii ad-interim ai Tribunalului Funcției Publice a Uniunii Europene
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 257,
   având în vedere Tratatul de instituire a Comunității Europene a Energiei Atomice, în special articolul 106a,
   având în vedere Protocolul nr. 3 privind Statutul Curții de Justiție a Uniunii Europene, în special articolul 62c și articolul 2 alineatul (2) din anexa I la acesta,
   având în vedere cererea Curții de Justiție,
   având în vedere avizul Comisiei Europene,
   după transmiterea proiectului de act legislativ către parlamentele naționale,
   hotărând în conformitate cu procedura legislativă ordinară (1),
   întrucât:
   
               (1)
            
            
               În conformitate cu articolul 62c al doilea paragraf din Protocolul nr. 3 privind Statutul Curții de Justiție a Uniunii Europene („statutul”) și cu articolul 2 alineatul (2) din anexa I la acesta, este necesar să se stabilească condițiile în care sunt numiți judecătorii ad-interim ai Tribunalului Funcției Publice a Uniunii Europene („Tribunalul Funcției Publice”), drepturile și obligațiile acestora, modalitățile potrivit cărora își exercită funcțiile, precum și împrejurările care pun capăt acestor funcții.
            
         
               (2)
            
            
               Judecătorii ad-interim ar trebui să fie aleși dintre persoane care au capacitatea să exercite imediat funcția de judecător al Tribunalului Funcției Publice. Numirea unor foști membri ai Curții de Justiție, ai Tribunalului sau ai Tribunalului Funcției Publice ar permite să se garanteze respectarea acestor cerințe.
            
         
               (3)
            
            
               Având în vedere împrejurările în care s-ar proceda la numirea judecătorilor ad-interim, ar trebui să se confere mecanismului suplețea necesară. În acest sens, ar trebui să se atribuie Consiliului competența de a stabili o listă de trei persoane numite în calitate de judecători ad-interim. În situația în care ar fi necesar să se procedeze la înlocuirea temporară a unui judecător aflat într-un caz de împiedicare din motive medicale, Tribunalul Funcției Publice ar lua decizia de a recurge la un judecător ad-interim. În executarea respectivei decizii, președintele Tribunalului Funcției Publice ar chema să exercite atribuții judiciare pe unul dintre judecătorii ad-interim care figurează pe lista stabilită de Consiliu, în ordinea prevăzută în lista respectivă.
            
         
               (4)
            
            
               Ar trebui să se reglementeze, de asemenea, modul de remunerare a judecătorilor ad-interim, precum și problema efectelor pe care funcția lor și remunerația respectivă le au asupra regimului financiar de care aceștia beneficiază în calitate de foști membri ai Curții de Justiție a Uniunii Europene.
            
         
               (5)
            
            
               În sfârșit, este necesar să se reglementeze problema încetării funcției de judecător ad-interim,
            
         ADOPTĂ PREZENTUL REGULAMENT:
   Articolul 1
   (1)   La propunerea președintelui Curții de Justiție, Consiliul, hotărând în unanimitate, stabilește o listă de trei persoane numite în calitate de judecători ad-interim în sensul articolului 62c al doilea paragraf din statut. Lista respectivă stabilește ordinea în care judecătorii ad-interim sunt chemați să exercite atribuții judiciare, în conformitate cu alineatul (2) al doilea paragraf din prezentul articol.
   Judecătorii ad-interim sunt aleși dintre foștii membri ai Curții de Justiție a Uniunii Europene care au posibilitatea să stea la dispoziția Tribunalului Funcției Publice.
   Judecătorii ad-interim sunt numiți pentru o perioadă de patru ani și pot fi numiți din nou.
   (2)   Tribunalul Funcției Publice poate decide să recurgă la un judecător ad-interim în cazul în care constată că un judecător este sau urmează să fie împiedicat să participe la soluționarea cauzelor din motive medicale, că această împiedicare durează sau este probabil să dureze cel puțin trei luni și apreciază că respectivul judecător nu se află totuși într-o situație de invaliditate considerată totală.
   În executarea deciziei prevăzute la primul paragraf, președintele Tribunalului Funcției Publice îl cheamă pe unul dintre judecătorii ad-interim de pe lista prevăzută la alineatul (1) primul paragraf, în ordinea stabilită pe lista respectivă, să exercite funcția de judecător ad-interim. Președintele Tribunalului îl informează cu privire la aceasta pe președintele Curții de Justiție.
   În cazul în care Tribunalul Funcției Publice anticipează apariția unui caz previzibil de împiedicare, judecătorul ad-interim nu poate intra în funcție și nu poate participa la soluționarea cauzelor înainte ca judecătorul pe care ar trebui să-l înlocuiască să se afle în mod efectiv într-un caz de împiedicare.
   (3)   Articolele 2-6 și 18 din statut se aplică în mod corespunzător judecătorilor ad-interim. Jurământul prevăzut la articolul 2 din statut se depune la prima intrare în funcție a judecătorului ad-interim.
   Articolul 2
   Judecătorii ad-interim care au fost chemați să-și exercite funcția îndeplinesc prerogativele de judecător numai în cadrul examinării cauzelor care le sunt încredințate spre soluționare.
   Serviciile Tribunalului Funcției Publice sprijină activitatea judecătorilor ad-interim.
   Articolul 3
   (1)   Pentru fiecare zi în care își exercită funcția, constatată în mod corespunzător de președintele Tribunalului Funcției Publice, judecătorii ad-interim primesc o remunerație într-un cuantum egal cu o treizecime din salariul lunar de bază alocat judecătorilor în temeiul articolului 21c alineatul (2) din Regulamentul nr. 422/67/CEE, nr. 5/67/Euratom al Consiliului din 25 iulie 1967 de stabilire a regimului financiar al președintelui și membrilor Comisiei, al președintelui, judecătorilor, avocaților generali și grefierului Curții de Justiție, al președintelui, membrilor și grefierului Tribunalului, precum și al președintelui, membrilor și grefierului Tribunalului Funcției Publice a Uniunii Europene (2).
   Articolul 6 literele (a) și (b) din Regulamentul nr. 422/67/CEE, nr. 5/67/Euratom se aplică în mod corespunzător judecătorilor ad-interim chemați să se deplaseze în afara locului lor de reședință pentru a-și exercita funcția.
   (2)   Remunerația prevăzută la alineatul (1) primul paragraf se deduce din pensia prevăzută la articolul 8 din Regulamentul nr. 422/67/CEE, nr. 5/67/Euratom, în măsura în care valoarea remunerației menționate cumulată cu această pensie, înainte de deducerea impozitelor, este mai mare decât suma pe care judecătorul ad-interim o primea în calitate de membru al Curții de Justiție a Uniunii Europene. Remunerația prevăzută la alineatul (1) primul paragraf se ia, de asemenea, în considerare în vederea aplicării articolului 7 alineatul (3) din regulamentul respectiv.
   Judecătorii ad-interim nu beneficiază, în această calitate, de indemnizație tranzitorie și de pensie în temeiul articolelor 7 și 8 din Regulamentul nr. 422/67/CEE, nr. 5/67/Euratom.
   Articolul 19 din Regulamentul nr. 422/67/CEE, nr. 5/67/Euratom se aplică în mod corespunzător remunerației prevăzute la alineatul (1) primul paragraf din prezentul articol.
   Judecătorii ad-interim nu beneficiază, în această calitate, de regimul de securitate socială prevăzut de Statutul funcționarilor Uniunii Europene. Exercitarea funcției de judecător ad-interim nu este considerată activitate profesională sau ocupație lucrativă, în sensul articolului 11 din Regulamentul nr. 422/67/CEE, nr. 5/67/Euratom.
   (3)   Remunerația prevăzută la alineatul (1) primul paragraf este supusă impozitului prevăzut de Regulamentul (CEE, Euratom, CECO) nr. 260/68 al Consiliului din 29 februarie 1968 de stabilire a condițiilor și a procedurii de aplicare a impozitului stabilit în beneficiul Comunităților Europene (3).
   Articolul 4
   Numele unui judecător ad-interim se radiază de pe lista prevăzută la articolul 1 alineatul (1) primul paragraf în caz de deces sau demisie sau în cazul unei decizii de înlăturare din funcție în condițiile prevăzute la articolul 6 primul și al doilea paragraf din statut.
   Un judecător ad-interim al cărui nume a fost radiat de pe lista prevăzută la articolul 1 alineatul (1) primul paragraf este înlocuit, potrivit procedurii prevăzute în dispoziția respectivă, pentru restul duratei de validitate a listei menționate.
   Articolul 5
   Funcția unui judecător ad-interim încetează prin dispariția cazului de împiedicare a judecătorului pe care îl înlocuiește. Cu toate acestea, judecătorul ad-interim continuă să își exercite funcția până la soluționarea cauzelor care i-au fost încredințate.
   Articolul 6
   Prezentul regulament intră în vigoare în prima zi a lunii următoare datei publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct toate statele membre.
      Adoptat la Strasbourg, 25 octombrie 2012.
      
         
            Pentru Parlamentul European
         
         
            Președintele
         
         Martin SCHULZ
      
      
         
            Pentru Consiliu
         
         
            Președintele
         
         A. D. MAVROYIANNIS
      
   
   
      (1)  Poziția Parlamentului European din 5 iulie 2012 (nepublicată încă în Jurnalul Oficial) și Decizia Consiliului din 4 octombrie 2012.
   
      (2)  JO 187, 8.8.1967, p. 1.
   
      (3)  JO L 56, 4.3.1968, p. 8.